Torsdag formiddag omkring klokken 11 ringede det på døren hos en 94-årig mand på Kastet i Thisted. En mand i arbejdstøj fortalte, at han kom fra varmeværket og skulle tjekke radiatorerne. I stedet stjal han godt 20.000 kroner fra beboeren. Det fortæller Jørgen Jensen fra lokalpolitiet i Thisted. - Det er langt under lavmålet. Jeg er dybt forarget over det, siger Jørgen Jensen. Nu advarer politiet alle borgere i området mod tricktyven. Politiet vil også meget gerne høre fra personer, der har oplysninger i sagen. Signalement af tyven Politiets signalement af manden lyder, at han er dansk af udseende, mellem 35-45 år og 175 centimeter høj. Derudover er han almindelig til buttet af bygning. Manden bar forvasket beigefarvet arbejdstøj og en skovmandsjakke med lynlås på. Manden bar desuden en kasket, en støvmaske og et tørklæde udenpå. Han havde også handsker på. Har man oplysninger i sagen kan man kontakte politiet på 114.

Referat:
Lokalpolitiet i Thisted kalder tricktyveriet for dybt forargeligt og advarer borgere mod tyven.